ก.ล.ต.นับหนึ่งไฟลิ่ง “เดนทัล คอร์ปอเรชั่น” ขาย IPO 50 ล้านหุ้น จ่อเทรด mai
ก.ล.ต. นับหนึ่งไฟลิ่ง “เดนทัล คอร์ปอเรชั่น” หรือ D ผู้ประกอบธุรกิจให้บริการทางทันตกรรมแบบครบวงจรด้วยเทคโนโลยีและวัสดุอุปกรณ์ที่ทันสมัย ภายใต้แบรนด์ "BIDC", "Dental Signature" และ "Smile Signature" เตรียมขาย IPO จำนวน 50 ล้านหุ้น เข้าเทรด mai ภายใน Q2/60 โดยมี บล.เอเซีย พลัส เป็นที่ปรึกษาทางการเงิน
30 ม.ค. 2560

นางศิริพร เหล่ารัตนกุล ผู้ช่วยผู้อำนวยการอาวุโส บริษัทที่ปรึกษา เอเซียพลัส จำกัด ในฐานะที่ปรึกษาทางการเงิน บริษัท เดนทัล คอร์ปอเรชั่น จำกัด (มหาชน) หรือ D เปิดเผยว่า หลังจากที่ได้ยื่นคำขออนุญาตเสนอขายหุ้นเพิ่มทุนให้แก่ประชาชนเป็นครั้งแรก (IPO) และได้ยื่นแบบแสดงรายการข้อมูลการเสนอขายหลักทรัพย์ (ไฟลิ่ง) ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ขณะนี้ได้นับหนึ่งไฟลิ่งเรียบร้อยแล้ว โดยคาดว่าจะสามารถระดมทุนและเข้าจดทะเบียนในตลาด mai ภายในไตรมาสสองปี 60 นี้
ทั้งนี้ D ได้ยื่นแบบคำขออนุญาตเสนอขายหลักทรัพย์และไฟลิ่งต่อ ก.ล.ต. เพื่อเสนอขายหุ้น IPO จำนวน 50 ล้านหุ้น คิดเป็น 25% ของจำนวนหุ้นสามัญที่ออกและเรียกชำระแล้วทั้งหมดของบริษัทฯ ภายหลังการเสนอขายหุ้นสามัญเพิ่มทุนในครั้งนี้ มูลค่าที่ตราไว้หุ้นละ 0.50 บาท ปัจจุบัน บริษัทมีทุนจดทะเบียนรวม 100 ล้านบาท โดยแบ่งเป็นทุนจดทะเบียนชำระแล้ว 75 ล้านบาท
นายพรศักดิ์ ตันตาปกุล ประธานเจ้าหน้าที่บริหาร D กล่าวว่า บริษัทจะนำเงินที่ได้จากระดมทุนในครั้งนี้ ไปลงทุนขยายสาขา ใช้ในการชำระคืนเงินกู้สถาบันการเงิน และใช้สำหรับเป็นเงินทุนหมุนเวียนเพื่อเพิ่มศักยภาพในการดำเนินธุรกิจ โดยปัจจุบันประกอบธุรกิจให้บริการทางทันตกรรมแบบครบวงจรด้วยเทคโนโลยีและวัสดุอุปกรณ์ที่ทันสมัยให้บริการทางทันตกรรมโดยแพทย์ผู้เชี่ยวชาญ มีมาตรฐานการรักษาในระดับสากล และมุ่งเน้นการเอาใจใส่ต่อผู้เข้ารับบริการในรูปแบบศูนย์ทันตกรรมและคลินิกทันตกรรม ภายใต้แบรนด์ “BIDC”, “Dental Signature” และ “Smile Signature”
โดยศูนย์ทันตกรรมและคลินิกทันตกรรมของกลุ่มบริษัท ประกอบด้วยทีมทันตแพทย์ผู้เชี่ยวชาญแต่ละสาขา มีทีมงานที่ได้รับการอบรมให้มีมาตรฐานในการให้บริการเป็นอย่างดี เน้นการให้บริการที่สุภาพเป็นกันเอง พร้อมด้วยเทคโนโลยีและวัสดุอุปกรณ์ที่ปลอดภัยและทันสมัย กลุ่มบริษัทให้บริการทางทันตกรรมแบบทั่วไป ทันตกรรมเพื่อความงาม ทันตกรรมรากฟันเทียม ทันตกรรมประดิษฐ์ ทันตกรรมจัดฟัน นอกจากนี้ยังมีส่วนศัลยกรรมช่องปาก รักษารากฟัน และรักษาโรคเหงือก ปัจจุบัน กลุ่มบริษัทมีทั้งหมด 12 สาขา  เป็นศูนย์ทันตกรรมจำนวน 2 สาขา และคลินิกทันตกรรมจำนวน 10 สาขา         
“ศูนย์ทันตกรรมของเราจัดได้ว่าเป็นผู้ประกอบที่อยู่แถวหน้าของประเทศ และได้รับการยอมรับจากในระดับสากล โดยศูนย์ทันตกรรม BIDC ได้ใบรับรองการบริหารจัดการด้านการให้บริการทางทันตกรรมจาก Joint Commission International หรือ JCI Accreditation ซึ่งเป็นไปตามมาตรฐานระดับสากลทางด้านการให้บริการด้านการดูแลสุขภาพและการบริหารองค์กรของประเทศสหรัฐอเมริกา โดยศูนย์ทันตกรรม BIDC เป็นศูนย์ทันตกรรมแห่งแรกของประเทศไทยที่ได้รับการรับรองมาตรฐาน JCI และเป็นแห่งที่สองในแถบเอเชียตะวันออกเฉียงใต้ (รองจากสิงคโปร์) มาตั้งแต่ปี 2555
ทั้งนี้ การรับรองมาตรฐาน JCI จะมีระยะเวลา 3 ปี ซึ่งจะต้องได้รับการ Re-accredit ทุก 3 ปี ซึ่งศูนย์ทันตกรรม BIDC ผ่านการ Re-accredit แล้วเมื่อเดือนพฤศจิกายน 2558 ในวงการแพทย์ต่างเป็นที่รู้กันดีว่ามาตรฐาน JCI  เป็นที่ยอมรับและรู้จักดีในกลุ่มชาวต่างชาติ โดยเฉพาะชาวยุโรปและอเมริกา สร้างความน่าเชื่อถือและความเชื่อมั่นให้แก่คนไข้ที่มาเข้ารับการรักษา จึงทำให้ศูนย์ทันตกรรม BIDC ได้รับความสนใจจากคนไข้ต่างชาติในการเข้ามารับการรักษาอย่างต่อเนื่อง”นายพรศักดิ์ กล่าว
ด้านผลการดำเนินงานของบริษัทฯและบริษัทย่อยมีรายได้จากการให้บริการเป็นหลัก โดยในปี 56-58 มีรายได้รวม ซึ่งเพิ่มขึ้นต่อเนื่องทุกปี เท่ากับ 310.42 ล้านบาท 408.26 ล้านบาท และ 418.56 ล้านบาท ตามลำดับ คิดเป็นอัตราการเพิ่มขึ้น 31.52% ในปี 57 และ 2.52% ในปี 58 โดยมีสาเหตุหลักมาจากการเพิ่มขึ้นของรายได้จากการให้บริการ และมีกำไรสุทธิ 15.84 ล้านบาท 25.59 ล้านบาท และ 12.31 ล้านบาท ตามลำดับ
สำหรับผลการดำเนินงานในงวด 9 เดือนแรกของปี 58 และปี 59 พบว่า รายได้จากการบริการเพิ่มขึ้น โดยมีรายได้รวม เท่ากับ 319.59 ล้านบาท และ 335.57 ล้านบาท ตามลำดับ สาเหตุหลักมาจากการเพิ่มขึ้นของรายได้จากการบริการใน สาขาภูเก็ต สไมล์ ซิกเนเจอร์ และสาขาเซ็นทรัล เวสต์เกต เนื่องจากสาขาดังกล่าวได้เปิดดำเนินการระหว่างงวด 9 เดือนแรกของปี 58 ประกอบกับในงวด 9 เดือนแรกของปี 59 ได้รวมรายได้จากการบริการของสาขาเซ็นทรัลเฟสติวัล อีสต์วิลล์ และสาขาเซ็นทรัลพลาซ่าปิ่นเกล้า ซึ่งเปิดดำเนินการในช่วงปลายปี 58 และต้นปี 59 ไว้ด้วย และจากการบริหารจัดการต้นทุนที่มีความรัดกุมมากขึ้น ทำให้งวด 9 เดือนแรกของปี 58 และปี 59 มีกำไรสุทธิ เท่ากับ 16.13 ล้านบาท และ 32.01 ล้านบาท ตามลำดับ 